Egpaar ure lank op plaas aangehou | Maroela Media
Die Oos-Kaapse polisie is steeds op soek na vier aanvallers wat 'n egpaar Donderdagnag ure lank op 'n plaas in die Joubertina-omgewing aangehou en die man aangerand het.
Kapt. Gerda Swart, woordvoerder van die polisie, het verduidelik die egpaar bly in 'n opsigtershuis op die plaas en was omstreeks 19:00 in hul slaapkamer toe hulle gesien het hoe 'n man die slaapkamervenster breek en inklim. Terselfdertyd het nog drie aanvallers die slaapkamerdeur oopgebreek en ingestorm.
Volgens Swart het een van die aanvallers die egpaar met 'n mes gedreig en die man gedwing om hulle na die hoofhuis op die plaas te neem. Een van die aanvallers het by die vrou agtergebly, terwyl die ander saam met die man gegaan het.
"Daar bly nie voltyds iemand in die hoofhuis nie en ten tyde van die voorval was niemand tuis nie," het Swart verduidelik. Die aanvallers het die huis geplunder en onder meer elektroniese toestelle, kruideniersware en sonpanele gesteel. In hierdie tyd het hulle ook die 50-jarige man aangerand.
"Omstreeks 03:00 het die aanvallers met die man na die opsigtershuis teruggekeer en die egpaar vasgebind. Hulle het met die egpaar se Toyota Hilux-bakkie op die vlug geslaan. Die vrou (45) kon omstreeks 06:00 daarin slaag om haarself los te wikkel en het 'n ver ent na die buurplaas gestap om hulp te ontbied."
Volgens Swart is die egpaar nie ernstig beseer nie. 'n Saak van huisroof word ondersoek.
Mense met meer inligting wat die polisie in hul ondersoek kan bystaan, word versoek om sers. Mike Ramoshaba by 073 662 2649 of die Joubertina-polisie by 042 279 1600 te bel.
simpatie met die egpaar en spoedige herstel met die eggenoot
lmga – 'n saak van huisroof word ondersoek –
wat was die doel van die mes, om die toebroodjies met botter en konfyt te smeer?
wat van 'n saak van poging tot "moord"
Opvallend dat hierdie tipe misdaad en selfs huisroof al meer in die Kaap voorkom. Ek het gedink dis net ons in Gauteng wat so geteister word. Dis baie baie sleg. Sterkte aan die slagoffers.
Bêre altyd 'n vol gelaaide selfoon iewers waar dit nie gevind kan word nie …. spesiaal vir 'n NOODGEVAL.
Dra altyd pepersproei aan jou sleutelhouer met sleutels wat altyd naby jou is.
Skakel in by Buurtwag whatsapp groepe en neem deel aan gemeenskapsaksies.
Anti - sarkasties
Ek stem saam André.
Dankie Andre,mense dink nie altyd daaraan nie.Dit kan 'n verskil maak tussen lewe en dood.Laat ook 'n alarm installeer (R2000 tot R3000)met 'n afstandbeheer paniekknoppie wat elkeen by hom dra met 'n "sound bomb" en groot,harde sirene.In die aand is alles aan behalwe die slaapkamers.Hulle hou nie van enige geraas nie.Ja Alida,hy is nogal…